CELEX: 62021TN0793
Language: hr
Date: 2021-12-21 00:00:00
Title: Predmet T-793/21: Tužba podnesena 21. prosinca 2021. – Front Polisario/Vijeće

14.2.2022   
            
            
               HR
            
            
               Službeni list Europske unije
            
            
               C 73/59
            
         
      Tužba podnesena 21. prosinca 2021. – Front Polisario/Vijeće
      (Predmet T-793/21)
      (2022/C 73/74)
      Jezik postupka: francuski
      
         Stranke
      
      
         Tužitelj: Front populaire pour la libération de la Saguia el-Hamra et du Rio de oro (Front Polisario) (zastupnik: G. Devers, odvjetnik)
      
         Tuženik: Vijeće Europske unije
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  proglasi tužbu dopuštenom;
               
            
                  —
               
               
                  poništi pobijanu uredbu;
               
            
                  —
               
               
                  naloži Vijeću snošenje troškova.
               
            
         Tužbeni razlozi i glavni argumenti
      
      U prilog tužbi protiv Uredbe Vijeća (EU) 2021/1750 od 28. rujna 2021. o izmjeni Uredbe (EU) 2019/440 o raspodjeli ribolovnih mogućnosti u okviru Sporazuma o partnerstvu u održivom ribarstvu između Europske unije i Kraljevine Maroka i njegova Protokola o provedbi (SL 2021., L 349, str. 1.), tužitelj ističe jedan tužbeni razlog, koji se temelji na nepostojanju pravne osnove navedene uredbe zbog nezakonitosti Odluke 2019/441 (1).
      
                  1.
               
               
                  Prvi dio, koji se temelji na nenadležnosti Vijeća za donošenje Odluke 2019/441, jer Unija i Kraljevina Maroko nisu ovlaštene za sklapanje međunarodnog sporazuma koji se primjenjuje na Zapadnu Saharu umjesto naroda Sahrawi koji zastupa Front Polisario.
               
            
                  2.
               
               
                  Drugi dio, koji se temelji na neispunjenju obveze da se razmotri pitanje poštovanja temeljnih prava i međunarodnog humanitarnog prava, jer Vijeće prije donošenja Odluke 2019/441 to pitanje nije razmotrilo.
               
            
                  3.
               
               
                  Treći dio, koji se temelji na tome da je Vijeće povrijedilo obvezu izvršenja presuda Suda jer u Odluci 2019/441 nije uzeto u obzir obrazloženje presude od 27. veljače 2018., Western Sahara Campaign UK (C-266/16, EU:C:2018:118).
               
            
                  4.
               
               
                  Četvrti dio, koji se temelji na povredi temeljnih načela i vrijednosti kojima se Unija vodi prilikom djelovanja na međunarodnoj sceni, jer:
                  kao prvo, Odluka 2019/441, protivno pravu naroda na poštovanje njihova nacionalnog jedinstva, niječe postojanje naroda Sahrawi na način da u njoj njihovo ime zamjenjuje izrazom „stanovnici Zapadne Sahare” i „dotično stanovništvo”;
                  kao drugo, protivno pravu naroda da slobodno raspolažu svojim prirodnim resursima, Odluka 2019/441 odnosi se na sklapanje međunarodnog sporazuma kojim se organizira iskorištavanje ribolovnih resursa naroda Sahrawi posredstvom plovila Unije, bez njegove suglasnosti;
                  kao treće, Odluka 2019/441 odnosi se na sklapanje međunarodnog sporazuma primjenjivog na okupiranu Zapadnu Saharu s Kraljevinom Maroko, u okviru njezine aneksijske politike u vezi s tim teritorijem i sustavnih povreda temeljnih prava koje održavanje te politike zahtijeva.
               
            
                  5.
               
               
                  Peti dio, koji se temelji na povredi načela zaštite legitimnih očekivanja jer je Odluka 2019/441 u suprotnosti s Unijinim izjavama u kojima se opetovano potvrđuje nužnost poštovanja načela samoodređenja i relativnog učinka ugovorâ.
               
            
                  6.
               
               
                  Šesti dio, koji se temelji na pogrešnoj primjeni načela proporcionalnosti jer, s obzirom na odvojeni i zasebni status Zapadne Sahare, nedodirljivost prava na samoodređenje i položaj naroda Sahrawi kao treće strane, nije na Vijeću da odvaguje navodne „koristi” Sporazuma o ribarstvu i njegove posljedice za prirodne resurse Sahrawija.
               
            
                  7.
               
               
                  Sedmi dio, koji se temelji na protivljenju zajedničkoj ribarstvenoj politici, jer će plovila Europske unije, na temelju sporazuma zaključenog Odlukom 2019/441, moći pristupiti ribolovnim resursima naroda Sahrawi bez njegova pristanka, u zamjenu za financijsku naknadu marokanskim vlastima, iako vode Zapadne Sahare nisu marokanske „vode”, u smislu članaka 61. i 62. Konvencije Ujedinjenih naroda o pravu mora.
               
            
                  8.
               
               
                  Osmi dio, koji se temelji na povredi prava na samoodređenje, zato što:
                  kao prvo, upotrebljavajući za njega pojam „stanovnici Zapadne Sahare” i „dotično stanovništvo”, Odluka 2019/441 niječe nacionalno jedinstvo naroda Sahrawi kao subjekta prava na samoodređenje;
                  kao drugo, Odlukom 2019/441 se, protivno pravu naroda Sahrawi da slobodno raspolaže svojim prirodnim resursima, bez njegova pristanka organizira iskorištavanje ribolovnih resursa posredstvom plovila Unije;
                  kao treće, Odlukom 2019/441 se, protivno pravu naroda Sahrawi na poštivanje njegova teritorijalnog integriteta, niječe odvojen i zaseban status Zapadne Sahare i potvrđuje njezina nezakonita podjela uz pomoć marokanske „berme”.
               
            
                  9.
               
               
                  Deveti dio, koji se temelji na povredi načela relativnog učinka ugovorâ, zato što se Odlukom 2019/441 narodu Sahrawi niječe status treće strane u odnosima EU-Maroko, te mu se bez njegovog pristanka nameću međunarodne obveze u pogledu njegova državnog područja i njegovih prirodnih resursa.
               
            
                  10.
               
               
                  Deseti dio, koji se temelji na povredi međunarodnog humanitarnog prava i međunarodnog kaznenog prava, zato što:
                  kao prvo, Odlukom 2019/441 sklapa se međunarodni sporazum koji se primjenjuje na Zapadnu Saharu, iako marokanske okupacijske snage nemaju jus tractatus u odnosu na taj teritorij te im je zabranjeno iskorištavanje njegovih prirodnih resursa;
                  kao drugo, primjenjujući sporazum sklopljen Odlukom 2019/441, Unija će subvencionirati marokansku infrastrukturu na okupiranom području Sahrawija, kako bi na njemu Kraljevina Maroko mogla trajno nastaniti svoje civilno stanovništvo i oružane snage;
                  kao treće, koristeći se pojmovima „stanovnici Zapadne Sahare” i „dotično stanovništvo”, Odluka 2019/441 podupire nezakonito premještanje marokanskih doseljenika na okupirani zapadnosaharski teritorij.
               
            
                  11.
               
               
                  Jedanaesti dio, koji se temelji na povredi obveza koje Unija ima u skladu s pravom međunarodne odgovornosti, jer se Odlukom 2019/441, kojom je sklopljen međunarodni sporazum s Kraljevinom Maroko koji se primjenjuje na Zapadnu Saharu, prihvaćaju teške povrede međunarodnog prava koje su na štetu naroda Sahrawi počinile marokanske okupacijske snage, te pruža podrška održavanju stanja nastalog slijedom tih povreda.
               
            
         (1)  Odluka Vijeća (EU) 2019/441 od 4. ožujka 2019. o sklapanju Sporazuma o partnerstvu u održivom ribarstvu između Europske unije i Kraljevine Maroka, njegova Protokola o provedbi i razmjene pisama koja je priložena Sporazumu (SL 2019., L 77, str. 4.)